X. LIKOVNO-LITERARNO NOVINARSKI NATJEČAJ “BOGATSTVO RAZLIČITOSTI”

Tema natječaja” Knjiga je moj najbolji prijatelj”

Dnevnik Ane Frank i svijet kakav želimo

Volim čitati, ponekad je moj odabir knjiga za razonodu, a ponekad su to knjige koje moramo pročitati za lektiru. U nekim knjiga uživam više, a u nekima manje, ali sve me na neki način potaknu na razmišljanje.

Čitajući knjigu Dnevnik Ane Frank, brzo sam shvatio da je Anne vrlo brzo shvatila smisao života na vrlo okrutan način. Situacija u kojoj se našla kao da joj je približila shvaćanje čovjeka sa svim njegovim vrlinama i manama, shvatila je nešto što mi , njezinini vršnjaci možda nikad nećemo shvatiti na njezin način. I bolje da je tako. Ljudi mogu biti dobri ili zli i to je njihov izbor. Svakodnevno svijet uzimamo zdravo za gotovo, ponekad ne shvaćamo da nečije bogatstvo i moć nisu bitni da bi bili sretni. Ali, kad se nađemo u situacijima blizu nekoga, u teškim uvjetima, shvatimo koliko je važan karakter i dobrota čovjeka. Čini mi se da je i Anne shvatila da rat iz nekih ljudi izvlači ono najbolje, a iz nekih zlo. Mislim da je shvatila da svaki čovjek ima pravo izbora, biti ili ne biti čovjek. Ljudi i situacije čine nas takvima kakvi postajemo i zato bismo se svi svakodnevno trebali truditi stvarati pozitivno i sigurno okruženje i postati pozitivni uzori ljudima koji nas okružuju.

Anne me je potaknula da razmišljam o svijetu u kakvom bih želio živjeti. Sva moja razmišljanja gotovo su uvijek ista, stvari koje mi uvijek padnu na pamet su iste, a to je svijet u kojem nema rata, svijet u kojem su ljudi sretni,… Ne želim svijet u kojem ratovi i glad koji ubijaju tisuće ljudi svakoga dana, ne želim svijet u kojem nestaju ljepote s našeg planeta. Ne želim svijet u kojem se moji vršnjaci kriju u podrumima. Želim svijet pun radosti smijeha. Želim da moji vršnjaci uživaju u glazbi, sportu, druženju…

Znam da ništa, baš ništa u čemu sudjeluju ljudi ne može biti savršeno, jer nismo savršena bića, ali ponekad mi se čini da nam treba tako malo kako bi mnogima bilo puno bolje.

Nikada neću moći shvatiti ratove i zašto se događaju. Iz ratova nitko nikada nije izašao kao pobjednik, jer kakva je to pobjeda, ako su u borbi za nju umrli ljudi. Jako volim život, druženje, putovanja i uživam u svemu tome, a onda se sjetim da postoje ljudi koji razmišljaju samo o tome koliko su gladni i hoće li preživjeti. Kako je to moguće, kada na drugom kraju svijeta postoje oni koji imaju previše, čak i ne znaju koliko toga imaju i kao da bi jednim potezom mogli učiniti mnoge sretnima, a ne rade to? Kako je moguće da ljudi ne uče iz pogrešaka prošlosti i da se ponovo događa rat?

Kako je moguće da ljudi pristaju biti uvučeni u besmisao rata? Kao dijete, iskreno ne razumijem to.

Znam da ne mogu puno toga učiniti da u svijetu bude bolje, ali možda mogu napraviti nešto u svojoj ulici ili svom gradu. Možda mogu usrećiti nekoliko ljudi i podijeliti stvari s ljudima koji nemaju. Možda mogu biti skromniji i ne tražiti više nego što mi treba. Možda bih trebao pokušati prema negativnim osobama biti pozitivan. Možda bih trebao više reciklirati. Možda bih trebao poticati ljude oko sebe da zajedno napravimo svijet kakav želimo. Mnogo je tih možda, ali jedno od najvažnijih je da bi možda ljudi koji ratuju ponovo mogli pročitati Dnevnik Anne Frank. Gotovo sam siguran da bi i njih nadahnulo na razmišljanje o besmislu rata i stvaranju ovog drugog svijeta čiji ja dio želim biti, svijeta po mjeri čovjeka.

Mislav Mirković, 8. b